b'\n_START_ARTICLE_\nVesuv\n_START_PARAGRAPH_\nVesuv (italiensk: Monte Vesuvio) er et vulkansk bjerg i Syditalien n\xc3\xa6r storbyen Napoli (40\xc2\xb049\xe2\x80\xb217\xe2\x80\xb3N 14\xc2\xb025\xe2\x80\xb232\xe2\x80\xb3\xc3\x98). Vesuv er 1.281 m h\xc3\xb8j og er en s\xc3\xa5kaldt sammensat vulkan, der er opbygget gennem mange udbrud. Vesuv er en del af den Campanianske vulkanbue, der omfatter en r\xc3\xa6kke vulkaner, udslukte og aktive, der ligger i den italienske region Campania. Vesuv er kendt for sit kraftige udbrud i 79 e.Kr, der blandt andet \xc3\xb8delagde den n\xc3\xa6rliggende by Pompeji. Grundet storbyen Napolis n\xc3\xa6rhed til Vesuv, anses vulkanen som en af verdens farligste, med en befolkning p\xc3\xa5 ca tre millioner i sit omland. _NEWLINE_Omkring Vesuv er etableret en nationalpark  p\xc3\xa5 10.000 kvm. Nationalparken er Italiens mindste, og blev etableret i 1995 for at beskytte den historiske og kulturelle arv i omr\xc3\xa5det.\n_START_SECTION_\nAntikkens navn og omtale\n_START_PARAGRAPH_\nVesuvs navn var oprindeligt gr\xc3\xa6sk, med betydningen "s\xc3\xb8n af Zeus", men blev p\xc3\xa5 latin forvansket til "Vesuvius", der kan overs\xc3\xa6ttes med "flammebjerget". B\xc3\xa5de Vergil, Sueton og Martial har h\xc3\xa6vdet, at her havde ildguden Vulcanus sin smedje. Her inde boede giganterne, for man kunne h\xc3\xb8re dem banke i bjergv\xc3\xa6ggene, n\xc3\xa5r jorden buldrede, fordi de ville ud. N\xc3\xa5r jorden rystede, var de sluppet fri og gik omkring p\xc3\xa5 bjergets top. Det var angiveligt ogs\xc3\xa5 herfra, Proserpina blev r\xc3\xb8vet og f\xc3\xb8rt ned i underverdenen. _NEWLINE_I antikken omtaltes Vesuv ikke som en vulkan, fordi ordet ikke fandtes p\xc3\xa5 latin. Strabo beskrev den i sin Geografi: "Dette distrikt var br\xc3\xa6ndende jord i gammel tid, med kratere, der spyede ild. Men da br\xc3\xa6ndet oph\xc3\xb8rte over tid, d\xc3\xb8de ilden ud." Diodorus Siculus skrev i sin Verdenshistorie, at "omr\xc3\xa5det kaldes Phlegrea fra bjerget Vesuvius, som en gang spyede en stor flod af ild ud, som Etna g\xc3\xb8r det p\xc3\xa5 Sicilien. Der er den dag i dag mange tegn p\xc3\xa5 denne gamle brand." Martial skrev i 88, efter katastrofen: "Her ligger Vesuv, som for ikke s\xc3\xa5 l\xc3\xa6nge siden var d\xc3\xa6kket af gr\xc3\xb8nne vinranker...Bacchus elskede disse jorder...Indtil nylig dansede satyrene p\xc3\xa5 bjerget...Dette var Venus\' land...Dette var Herkules\' land...Alt ligger nedsunket i flammer og trist aske." _NEWLINE_Det var p\xc3\xa5 toppen af Vesuv, opr\xc3\xb8reren Spartacus i 73 f.Kr skal have sl\xc3\xa5et lejr med sin h\xc3\xa6r af slaver fra g\xc3\xa5rdene i Campania, ofre for rige godsejere bosat i Rom. Sammen vandt de store sejre over de romerske legion\xc3\xa6rer, der var sat til at nedk\xc3\xa6mpe dem.\n_START_SECTION_\nUdbrud\n_START_PARAGRAPH_\nVesuv f\xc3\xb8lger en 2.000 \xc3\xa5rs cyklus, og havde et kraftigt udbrud omkring 1.800 f.Kr, der lagde flere bos\xc3\xa6ttelser \xc3\xb8de. Det var endnu kraftigere end udbruddet i \xc3\xa5r 79. Magmakammeret med gl\xc3\xb8dende lava fra Jordens indre, ligger ca femten km under bjergets top, der nu er stivnet til, s\xc3\xa5dan at et fremtidigt udbrud vil arte sig eksplosivt, og ikke som p\xc3\xa5 Etna eller Stromboli, hvor lavaen flyder frit. Udbruddet i \xc3\xa5r 79 bl\xc3\xa6ste det halve bjerg v\xc3\xa6k. I antikken var Vesuv sandsynligvis dobbelt s\xc3\xa5 h\xc3\xb8j som i dag, og blev iblandt omtalt som Mons Olympeus, efter Olympen i Gr\xc3\xa6kenland. I dag ser man to kratere p\xc3\xa5 Vesuv: Det store gamle, kaldt Monte Somma, og det nye, kaldt Vesuvio. _NEWLINE_Efter udbruddet i 79 voksede egnen til med ny vegetation. Nye veje blev bygget, og nye landsbyer voksede frem. Jorden var ualmindelig frugtbar, da bjerget havde udspyet over 240 forskellige mineraler. Egnen er i dag liges\xc3\xa5 frugtbar, som den var i antikken. Det var dog f\xc3\xb8rst i 1700-tallet, at der igen blev rejst luksusvillaer.  Der har v\xc3\xa6ret gentagne udbrud, herunder i 172, 203, 222, formentlig i 303, 379, 472, 512 og 536. I 550 klatrede den byzantinske forfatter Prokopius op p\xc3\xa5 bjerget, og blev m\xc3\xb8dt af flammer. Videre var der udbrud gennem middelalderen, som gradvis gav Vesuv dens nuv\xc3\xa6rende udseende: I 685, 787, omkring 860, omkring 900, 968, 991, 999, 1006, 1037, 1049, omkring 1073, 1139, 1150, og der har muligvis ogs\xc3\xa5 v\xc3\xa6ret udbrud i 1270, 1347 og 1500. Det st\xc3\xb8rste kom 16.december 1631, og d\xc3\xa6kkede Herculaneum med et flere meter tykt lag af lava. Der omkom omkring 3.000 mennesker, da en landsby blev \xc3\xb8delagt, men det skyldtes, at de var flygtet indend\xc3\xb8rs og blev dr\xc3\xa6bt, da husene styrtede sammen. Lavaen fl\xc3\xb8d s\xc3\xa5 langsomt, at de kunne v\xc3\xa6re flygtet fra den. Sir William Hamilton, der var engelsk ambassad\xc3\xb8r til kongeriget De to Sicilier, var bosat i Napoli gennem 25 \xc3\xa5r og bes\xc3\xb8gte Vesuv flere gange. Han forudsagde ogs\xc3\xa5 udbruddet i 1766. I 1779 udgav han bogen Phlegrean Fields om v\xc3\xa6rdien af vulkanske udbrud. Goethe tog ogs\xc3\xa5 flere gange op til Vesuv, som den gang var aktiv, med r\xc3\xb8g og lava str\xc3\xb8mmende ud fra sm\xc3\xa5 \xc3\xa5bninger i bjergets side. _NEWLINE_Der var seks udbrud i det 18. \xc3\xa5rhundrede, otte i det 19. \xc3\xa5rhundrede (med et st\xc3\xb8rre udbrud i 1872) og udbrud i 1906, 1929 og 1944. Ingen har dog v\xc3\xa6ret tiln\xc3\xa6rmelsesvis s\xc3\xa5 kraftige og destruktive som i 79. _NEWLINE_Der har ikke v\xc3\xa6ret nogen udbrud siden 1944, hvor der var et lavaudbrud og ingen eksplosion. 1944-udbruddet, der begravede den popul\xc3\xa6re kabelbane fra 1870 (kendt fra sangen Funiculi, funicula ), blev grundigt fotograferet. N\xc3\xa5r Vesuv i dag er en af verdens farligste vulkaner, skyldes det, at dens trange \xc3\xa5bning blev forseglet af udbruddet i 1944, og den karakteristiske r\xc3\xb8gs\xc3\xb8jle forsvandt. Vesuv overv\xc3\xa5ges derfor hvert minut i d\xc3\xb8gnet af internationale eksperter. Dagens krater er 318 meter dybt, og slipper ikke andet ud end sm\xc3\xa5 svovlskyer. Magmakammeret er for l\xc3\xa6ngst fyldt, hvad der tilsiger et kommende udbrud.\n_START_SECTION_\nVesuvs udbrud i 79 e.kr.\n_START_PARAGRAPH_\nDet mest kendte vulkanudbrud skete i \xc3\xa5r 79 e.Kr, da Vesuv sendte m\xc3\xa6ngder af aske ned over byen Pompeji, og lava ned over byerne Herculaneum og Stabiae. Ironisk nok var det dagen efter, at man havde fejret festen for ildguden Vulcanus, med sang og dans og levende fisk smidt ind i b\xc3\xa5let. M\xc3\xa5ske lagde nogen m\xc3\xa6rke til, at der gik b\xc3\xb8lger i det vindstille vejr, at fuglene ikke sang, og at dyrene var urolige. _NEWLINE_Den romerske forfatter Plinius den Yngre s\xc3\xa5 udbruddet og skrev sine iagttagelser ned, s\xc3\xa5 man i dag har en god beskrivelse af, hvad der egentlig skete. Han boede i byen Misenum ca 25 km fra Vesuv. Efter ham og hans morbror Plinius den \xc3\x86ldre kaldes et pyroklastisk vulkanudbrud i dag Plinian eruption p\xc3\xa5 engelsk.  Plinius fort\xc3\xa6ller, at der i nogle dage havde v\xc3\xa6ret jordsk\xc3\xa6lv, men det tog man sig ikke meget af, for det skete s\xc3\xa5 tit. Forvarslet i \xc3\xa5r 62 havde for\xc3\xa5rsaget store skader, oversv\xc3\xb8mmelser, jordsk\xc3\xa6lv, samt udslip af gas, der havde dr\xc3\xa6bt en flok p\xc3\xa5 600 f\xc3\xa5r, men da ingen forstod \xc3\xa5rsagen, vendte livet tilbage til det normale, efterh\xc3\xa5nden som man fik skaderne udbedret. Men 24.august 79 i den sjette time (ca kl 12 middag), begyndte vulkanen sit udbrud.  Om eftermiddagen s\xc3\xa5 Plinius \xe2\x80\x9den k\xc3\xa6mpesky stige op af vulkanen som et tr\xc3\xa6. Den bredte sig ud p\xc3\xa5 himlen, som om den havde grene. Nogle steder var skyen helt hvid, andre steder grumset.\xe2\x80\x9d Snart var Solen skjult bag de sorte bjergmasser, vulkanen slyngede i vejret. Det lignede en brunsvedet arm, der strakte sig mod himlen. Efterh\xc3\xa5nden som r\xc3\xb8gs\xc3\xb8jlen fladede ud oventil, antog den form som en pinje. S\xc3\xa5 spredte den sig i flere "grene" pga sit omfang. Udbl\xc3\xa6sningen gav et dr\xc3\xb8nende br\xc3\xb8l fra sig. Energien var 100.000 gange som atombomben over Hiroshima. Magma blev udspyet med en hastighed p\xc3\xa5 1.400 km i timen.  Husene i Misenum begyndte at revne, og der kom aske ned fra himlen og lagde sig p\xc3\xa5 husene og vejene. Plinius og hans familie begyndte at pakke deres ting sammen, for det var for farligt at blive i byen. Jordrystelserne gjorde det n\xc3\xa6rmest umuligt at k\xc3\xb8re. L\xc3\xa6ngere fremme kunne de se en stor, sort sky. Det lynede og tordnede, og Misenum var ved at blive begravet i aske. Plinius s\xc3\xa5, at havet trak sig tilbage og efterlod sig en masse spr\xc3\xa6llende fisk p\xc3\xa5 stranden. S\xc3\xa5 flygtede de, som hundredvis af andre. Morbroren Plinius den \xc3\x86ldre, der var admiral og sejlet ud i Napoli-bugten, dikterede sine observationer til sin sekret\xc3\xa6r, men omkom under den sidste del af udbruddet. Nat til 25.august blev vandmangelen et problem; vandledningerne var g\xc3\xa5et itu, og der opstod brande, man ikke fik slukket. Udslip af kultveilte gav folk kv\xc3\xa6lningsfornemmelser. _NEWLINE_P\xc3\xa5 udbruddets anden dag s\xc3\xa5 Plinius den Yngre, hvordan Vesuvs r\xc3\xb8gs\xc3\xb8jle pludselig s\xc3\xa6nkede sig til jorden og spredtes til alle kanter. Hans beskrivelse var en g\xc3\xa5de, indtil det samme kunne observeres i 1982 under udbruddet af Mount St. Helens i USA. Den "pyroklastiske sky" er en sky af r\xc3\xb8g og aske med en temperatur p\xc3\xa5 500-700 grader Celsius, der forkuller alt p\xc3\xa5 sin vej: De gr\xc3\xa6ssende dyr, tr\xc3\xa6erne omkring, de flygtende mennesker. Skyen n\xc3\xa5ede f\xc3\xb8rst Herculaneum, og dr\xc3\xa6bte de tilbageblevne d\xc3\xa9r, f\xc3\xb8r den udslettede alt liv i Pompeji. Det var som at tr\xc3\xa6kke vejret i ild. De omkomne, der er taget afst\xc3\xb8bninger af i dag, ses i det \xc3\xb8jeblik, da ildstormen indhentede dem.   I dag ved man, at der skete en gas-eksplosion inde i vulkanen, der var fyldt med gas og flydende magma. Vesuv sendte en 20 km h\xc3\xb8j s\xc3\xb8jle af r\xc3\xb8g, aske og sten helt op i stratosf\xc3\xa6ren. I l\xc3\xb8bet af tyve timer var Napoli-bugten, en af naturens smukkeste perler, forvandlet til en \xc3\xb8rken. Store dele af egnen l\xc3\xa5 hermetisk forseglet under nedfaldet, selv om lykkej\xc3\xa6gere senere gravede tunneler p\xc3\xa5 jagt efter v\xc3\xa6rdigenstande under sten og aske. Landet var ogs\xc3\xa5 steget, s\xc3\xa5dan at havnen, hvor floden Sarnus l\xc3\xb8b ud i bugten, ikke fandtes mere. Nu var der 1.500 meter ned til havet, mens havnebyen Stabiae pludselig l\xc3\xa5 600 meter inde i landet. Den kejserlige villa ved Nola, hvor Augustus var d\xc3\xb8d i \xc3\xa5r 14, l\xc3\xa5 under et tykt lag aske.  Pompeji var d\xc3\xa6kket af seks meter aske. Mindst ti milliarder kubikmeter nedfald d\xc3\xa6kkede egnen, og aske blev fundet s\xc3\xa5 langt borte som i Salerno og Napoli. _NEWLINE_Selv om Vesuv igen gik til ro, opgav de overlevende at grave byen ud, og f\xc3\xb8rst i 1748 genfandt man Pompeji. Siden er der foretaget store udgravninger, som i h\xc3\xb8j grad har bidraget til vores viden om den tids byliv. _NEWLINE_Herculaneum blev begravet af 300-400 grader varme askelaviner, der gled ned ad vulkanen og ind over byen. Der er fundet spor af seks askelaviner. Ogs\xc3\xa5 denne by er blevet udgravet.'